ALERTĂ METEO. ANM a emis un cod galben de ploi și ninsori pentru toată țara. Până când e valabil.
ANM a emis duminică dimineață două coduri galbene de ploi și ninsori. Cantitățile de apă vor depăși local 20…25 l/mp și izolat 30…35 l/mp. În vest și la munte, temporar, vântul va avea intensificări, cu viteze în general de 45-60 km/h.
Meteorologii au emis o avertizare cod galben de ploi și ninsori valabilă de duminică până luni în partea de Vest a țării, iar de luni până miercuri în aproape întreaga țară.Potrivit ANM, de duminică, de la ora 16.00, până luni, la ora 14.00, în Banat, Crișana, Maramureș și local în nordul și vestul Transilvaniei, temporar va ploua, iar la altitudini de peste 1700 m în Carpații Occidentali și la peste 1200 m în nordul Carpaților Orientali va ninge și se va depune un strat nou de zăpadă. Cantitățile de apă vor depăși local 20-25 l/mp și izolat 30-35 l/mp.În vest și la munte, temporar, vântul va avea intensificări, cu viteze în general de 45-60 km/h, spulberând zăpada pe crestele montane înalte.De luni, de la ora 14.00, până miercuri, la ora 17.00, temporar vor fi precipitații în toate regiunile, local însemnate cantitativ în sud, est, centru și la munte. Se vor acumula cantități de apă de peste 25-30 l/mp și, pe arii restrânse, 40-60 l/mp. Vor fi ploi (mai ales averse cu descărcări electrice, luni după-amiază, în sud-est), ce se vor transforma treptat în lapoviță și ninsoare, luni spre marți, în toată zona de munte și în Transilvania, unde stratul de zăpadă nou depus va fi consistent. În Moldova, la început vor fi ploi abundente, iar începând de marți vor predomina ninsorile, însemnate cantitativ îndeosebi în zona deluroasă.Meteorologii anunță că la munte, la peste 1.500 m, vântul va avea intensificări cu viteze în general de 55-5 km/h, iar începând de marți, în special în Carpații Meridionali, rafalele vor depăși 80-90 km/h, viscolind ninsoarea. Intensificări ale vântului se vor semnala, local și temporar și în Transilvania și Moldova, dar la intensități mai reduse.